L. Köteles, poslanec: (2004-06-18):
Zhromaždené prostriedky vo fonde boli účelovo viazané na podporu environmentálnych projektov. Prostriedky sa poskytovali na základe predložených žiadostí v súlade so štátnom environmentálnou politikou. O poskytovaní prostriedkov rozhodoval minister na základe odporúčania rady fondu ako jeho poradného orgánu. Vybrané projekty boli podporované najskôr formou dotácií, neskôr i formou mäkkých úverov s výrazne nižšou úrokovou sadzbou a so značne dlhšou dobou splácania. Počas existencie fondu od roku 1992 - 2001 tvorili vlastné zdroje fondu približne 80 percent celkového príjmu, ktorý sa pohyboval každoročne okolo 1 miliardy Sk. Zrušením štátneho fondu životného prostredia sa stali jeho vlastné príjmy príjmami štátneho rozpočtu, čím zároveň zanikla i možnosť poskytovania úverov. V priebehu roku nevyužité prostriedky formou dotácie neprechádzali do ďalšieho roku, tak ako bolo vo fonde, ale prepadli v prospech ďalšieho fondu. Prostriedky na podporu realizácie environmentálnych opatrení sú z Ministerstva financií Slovenskej republiky do rozpočtu kapitoly ministerstva životného prostredia transformované vcelku pre štrukturálne fondy, kohézny fond, čo pri krátení rozpočtu Ministerstva životného prostredia Slovenskej republiky postihuje znížením príjmov najmä tento program. Popri tom použitie prostriedkov fondu Európskej únie je úzko špecifikované a nezahŕňa podporu všetkých aktivít. Investori, ktorí nespĺňajú vyhlásené kritériá a majú často rozostavané ekologické stavby, strácajú možnosť získať podporu európskych fondov, hoci nemajú k dispozícii iné zdroje. Práve z tohto dôvodu je nevyhnutné ich podporiť z prostriedkov vlastných domácich zdrojov, ktoré sa neustále znižujú. Týmto hrozí neukončenie rozostavaných ekologických stavieb a zabránenie zníženiu vypúšťaného znečistenia, takzvaného ekologického efektu. V dôsledku prechodu kompetencií v oblasti vôd z Ministerstva pôdohospodárstva Slovenskej republiky na Ministerstvo životného prostredia Slovenskej republiky sa má zvýšiť vlastný zdroj sekcie realizácie environmentálnych programov približne o 350 miliónov korún a vlastné zdroje by mali dosiahnuť 1,5 miliardy Sk, čo znížením rozpočtu kapitoly ministerstva životného prostredia o 800 miliónov korún predstavuje podporu environmentálnych programov v sume 700 miliónov korún, to je zníženie viac ako o polovicu. Znížený rozpočet rezortu ministerstva životného prostredia,  ktorý bude navyše použitý aj na spolufinancovanie európskych fondov, vedie k strate prostriedkov sekcie realizácie environmentálnych programov, bývalý Štátny fond životného prostredia, a tým k zániku prakticky jediného národného zdroja podpory environmentálnych programov. Typickým prijímateľom podpory viac ako 90 percent bol práve komunálny sektor a podpora rozvoja environmentálnej infraštruktúry, t. j. zásobovanie pitnou vodou, čistenie komunálnych odpadových vôd, zmena palivovej základne verejnoprospešných budov a podobne. Práve pre komunálny sektor je charakteristická vysoká spotreba riešenia predmetnej oblasti, tento však nedisponuje dostatkom prostriedkov, aby ju mohol riešiť z vlastných zdrojov. Navyše, pre predmetné činnosti najmä v obciach je charakteristický vysoký stupeň rozostavanosti. Z uvedených dôvodov Výbor Národnej rady Slovenskej republiky pre životné prostredie a ochranu prírody odporúča vytvoriť samostatný Environmentálny fond nezávislý od zdrojov štátneho rozpočtu. Časť prostriedkov zdroja príjmu fondu bude vyčlenená na dotácie a časť na poskytovanie úverov s výrazne nižšou úrokovou sadzbou, ako poskytujú komerčné banky s predĺženou dobou splácania úverov, respektíve odkladom splácania úverov až po ukončení investície. Environmentálny fond bude využívať formu dotácie a úverov, respektíve ich kombinácie v závislosti od charakteru projektu, respektíve žiadosti. Takýmto spôsobom sa vytvoria predpoklady na účinnú, komplexnú a efektívnu podporu environmentálnych projektov a navyše podporí investorov, hlavne tých, ktorí nemajú možnosť získať zahraničnú pomoc s cieľom postupného ukončovania rozostavaných ekologických investícií. Pri porovnaní so štátmi V4 Poľsko, Maďarsko a Česká republika musím konštatovať, že všetky krajiny majú v činnosti environmentálne fondy. Navyše zástupcovia Európskej únie odporučili ponechať na začiatku vstupu do Európskej únie Národný fond pre environmentálne podpory činnosti aspoň desať rokov s vyčlenením prostriedkov zo štátneho rozpočtu do výšky 2 percent hrubého domáceho produktu. Vážené dámy, vážení páni, vážená Národná rada, prosím vás o podporu nášho návrhu s presvedčením, že v druhom čítaní po prípadnej  nejasnosti by sme ho mohli vyriešiť. Ďakujem.